**Încă un an pierdut**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zic că lumea mare e

Când bat disperate

Ușa lui Ianuarie

Amintiri uitate.

Toate se înghesuie

Ca în cozi de plată

Să-mi propuie-o Persie

Prea demult uitată.

Poate și vreo Indie

Din era străveche

Cu versete blâde ce

Nu mai au pereche.

Georgia cu stemele

Și cu marea-n stele

Când scria poemele

Șota Rustaveli.

Încă toate Chinele

Una câte una

Unde-au plâns ruinile

Li Tai Pe și Luna.

Vreau să spun de fapt că nu

Le resping din viață,

Dar le puse lacătu'

Literați de piață.

Poezia -zic - azi doar

E desăvârșită,

Iar ce-a fost fu înzadar

Și e învechită.

Numai în istorie

Poate să rămână

Și e iluzorie

Rima ei ca frână.

Și mă tem eu, dragelor

Amintiri frumoase,

N-oi fi-n pofta largelor

Și-nvățate mase.

Dar privind la prozele

Ce au moft prin țară

Am jelit că rozele

Le-am lăsat afară.

Când văzui cum sfârtecă

Simțul versuri șchioape

Cugetând cu pântecul -

Le vrui iar aproape.

Ușa lui Ianuarie

Am deschis-o largă:

„Dați-mi, surioarelor,

Muzica mea dragă!

Ritmurile, rimele

Să-mi fie tovarăși...”

N-oi fi cu mulțimile

Anu-acesta iarăși!

Victor Bragagiu